Redactorul-șef al ziarului Novaia Gazeta, reținut la Moscova, a fost amendat pentru "discreditarea armatei"
Data publicării:
Autoritățile ruse l-au amendat joi pe jurnalistul Serghei Sokolov, redactorul ziarului independent Novaia Gazeta, pentru că a discreditat armata. Acesta a fost reținut la Moscova, chiar în timpul discursului lui Putin, informează Reuters.
Serghei Sokolov a ajuns la Curtea Perovsky din Moscova, după ce a fost reținut chiar în timpul discursului anual al lui Putin pentru națiune, unde spus că nu este de acord cu acuzația pronunțată de procurori, că ar fi încălcat partea 1 a articolului 20.3.3 din Codul contravențiilor administrative al Federației Ruse.
Acuzația i-a fost adusă jurnalistului în urma unui articol publicat în Novaia Gazeta în decembrie 2023, intitulat "Băieții nimănui" despre orfanii ruși care au semnat contracte cu armata pentru a lupta în Ucraina, conform canalului oficial Telegram al sistemului judiciar din Moscova.
Novaia Gazeta a transmis că detenția lui Sokolov a survenit după acoperirea subiectului armatei ruse într-un articol, dar nu a oferit inițial mai multe detalii.
Judecătoarea Olga Ashurova de la tribunalul districtual din Moscova l-a amendat ulterior pe Sokolov cu 30.000 de ruble (327,88 dolari), joi, după ce l-a găsit vinovat de discreditarea forțelor armate ruse, o infracțiune administrativă, apoi jurnalistul a fost eliberat.
Agenția de presă rusă TASS a raportat că Sokolov "a postat material pe canalul Novaia Gazeta Telegram" care dădea "semne de discreditare verbală a acțiunilor" armatei.
Novaia Gazeta este cunoscută pentru investigațiile sale care au vizat uneori Kremlinul, politica guvernamentală și oficialii de rang înalt.
Fostul său redactor-șef Dmitri Muratov, un jurnalist laureat al premiului Nobel, s-a retras în septembrie pentru a contesta desemnarea sa de către autorități ca "agent străin", etichetă pe care Moscova o folosește pentru oamenii despre care consideră că lucrează împotriva intereselor statului rus.